**ปัญหา-เฉลย วิชาพุทธานุพุทธประวัติ น.ธ.เอก ครั้งที่ ๑**

**โครงการอบรมนักธรรมชั้นโท-เอก ก่อนสอบสนามหลวง ปีที่ ๑๓**

**คณะสงฆ์อำเภอสองพี่น้อง จังหวัดสุพรรณบุรี ภาค ๑๔**

**ณ วัดพรสวรรค์**

**ตำบลหนองบ่อ อำเภอสองพี่น้อง จังหวัดสุพรรณบุรี**

**วันอังคาร ที่ ๒๔ ตุลาคม ๒๕๖๐**



**๑. ชมพูทวีป คืออะไร ? ปัจจุบันได้แก่ดินแดนประเทศใดบ้าง ? มัชฌิมประเทศและปัจจันต-ประเทศหมายถึงประเทศอะไร ?**

**ตอบ** ทวีปแห่งไม้หว้า **ฯ**

 ได้แก่ **อินเดีย ปากีสถาน บังคลาเทศ เนปาล ภูฐาน สิขิม** และ**อัฟกานิสถาน**บางส่วน **ฯ**

**มัชฌิมประเทศ** ได้แก่ประเทศส่วนกลางที่มีความเจริญรุ่งเรือง เป็นที่อยู่ของชนชาติอริยกะ ฯ

**ปัจจันตประเทศ** ได้แก่ ประเทศชายแดนที่ห่างจากความเจริญ เป็นที่อยู่ของชนชาติมิลักขะ **ฯ**

**๒. ในวันที่พระมหาบุรุษประสูตินั้น สหชาติเกิดพร้อมร่วมกันกับพระองค์ มีอะไรบ้าง ? การที่มหาบุรุษเสด็จดำเนิน ๗ ก้าว เป็นนิมิตหมายในเรื่องใด ? เมื่อพระสิทธัตถราชกุมาร พระชนมายุ ๑๖ พรรษา เกิดเหตุอะไร ?**

 **ตอบ** มี ๗ อย่าง คือ ๑.พระนางพิมพา ๒.พระอานนท์ ๓.กาฬุทายีอำมาตย์

๔.ฉันนะอำมาตย์ ๕.ม้ากัณฑกะ ๖.ต้นพระศรีมหาโพธิ์ ๗.ขุมทรัพย์ทั้ง ๔ **ฯ**

เป็นบุพนิมิตที่จะได้บรรลุสัมโพธิญาณ ๗ ประการ แล้วจะเผยแผ่พระศาสนาให้แพร่หลายไปได้ ๗ แคว้น **ฯ**

 พระบิดาโปรดให้สร้างปราสาท ๓ หลัง เพื่อให้พระกุมารประทับในฤดูร้อน ฤดูฝน ฤดูหนาว และโปรดให้อภิเษกสมรสกับพระนางพิมพา **ฯ**

**๓. การที่พระมหาบุรุษเสด็จออกผนวช เพราะเห็นอะไร ? อปาณกฌาน คืออะไร ? พระพุทธองค์ทรงบำเพ็ญครั้งไหน ?**

 **ตอบ**  เพราะเห็นเทวทูต ๔ คือ คนแก่ คนเจ็บ คนตาย และสมณะ **ฯ**

คือ ความเพ่งไม่มีลมปราณ (ลมอัสสาสะและปัสสาสะ) หมายถึง การกลั้นลมหายใจ ไม่ให้ดำเนินทางจมูกและปาก ซึ่งเป็นทางเดินโดยปกติได้ **ฯ**

ทรงบำเพ็ญในคราวทำทุกรกิริยา **ฯ**

**๔. นางสุชาดามีประวัติความเป็นมาอย่างไร ? มีความสำคัญต่อพระพุทธเจ้าอย่างไร ? ในคราวที่พระมหาบุรุษทรงบำเพ็ญทุกรกิริยา อุปมา ๓ ข้อ ที่ปรากฏแก่พระองค์ ได้แก่อะไรบ้าง ?**

 **ตอบ** เป็นธิดาของนายบ้านตำบลอุรุเวลาเสนานิคม **ฯ**

เป็นผู้ถวายข้าวมธุปายาส ในวันก่อนวันตรัสรู้ของพระพุทธเจ้า **ฯ**

 อุปมา ๓ ข้อ ที่ปรากฎแก่พระองค์ คือ

๑. สมณะเปรียบเหมือนไม้สดที่แช่น้ำ **ฯ**

 ๒. สมณะเปรียบเหมือนไม้สดที่มียาง **ฯ**

 ๓. สมณะเปรียบเหมือนไม้แห้งที่สีให้เกิดไฟได้ **ฯ**

**๕. ทำไมพวกปัญจวัคคีย์จึงหนีพระพุทธองค์ไปอยู่ป่าอิสิปนมฤคทายวัน ? หลังจากที่ทรงเลิกทรมานพระวรกายแล้ว ทรงพิจารณาอย่างไร จึงทรงเสวยพระกายาหาร ? พระมหาบุรุษทรงชนะพระยาวสวัสตีมารด้วยธรรมอะไร ?**

 **ตอบ** เพราะเห็นว่า พระองค์ทรงเลิกบำเพ็ญเพียร หันมาบริโภคอาหารคงไม่บรรลุธรรมอะไร **ฯ**

ทรงพิจารณาว่า คนที่ไม่บริโภคอาหารจนร่างกายหมดกำลัง ไม่สามารถบำเพ็ญเพียรทางจิตเพื่อบรรลุมรรคผลได้ **ฯ**

บารมี ๓๐ ทัศ **ฯ**

**๖. เมื่อมหาบุรุษตรัสรู้พระสัมมาสัมโพธิญาณแล้ว ประทับเสวยวิมุตติสุขสัปดาห์แรกที่ไหน ? พระพุทธองค์ทรงพิจารณาธรรมอะไร ในขณะที่ประทับใต้ต้นพระศรีมหาโพธิ์ ? ธิดาพระยามาร ๓ ตน คือใครบ้าง ?**

 **ตอบ** ประทับที่ใต้ต้นพระศรีมหาโพธิ์ **ฯ**

ทรงพิจารณาปฏิจจสมุปบาท **ฯ**

นางตัณหา,นางราคา,นางอรดี **ฯ**

**๗. ธัมมจักกัปปวัตตนสูตร มีใจความย่อว่าอย่างไร ? ทรงแสดงแก่ใคร ? มัชฌิมาปฏิปทา มีคุณอย่างไร ?**

 **ตอบ** มีใจความย่อว่า บรรพชิตไม่ควรเสพที่สุดโต่ง ๒ อย่าง คือ กามสุขัลลิกานุโยค อัตตกิลมถานุโยค และควรดำเนินตามทางสายกลาง คือ มรรค ๘ **ฯ**

ทรงแสดงแก่ปัญจวัคคีย์ **ฯ**

มีคุณดังนี้ คือ ทำดวงตาคือทำญาณเครื่องรอบรู้ให้เป็นไปเพื่อความเข้าไปสงบระงับ เพื่อความรู้ยิ่ง เพื่อความรู้ดี และเพื่อความไม่มีกิเลสเครื่องร้อยรัด **ฯ**

**๘. การปฏิบัติมัชฌิมาปฏิปทา คือการปฏิบัติเช่นไร ? พระพุทธเจ้าทรงเปรียบบุคคลด้วยดอกบัว ๔ เหล่า ได้แก่อะไรบ้าง ? การทำอายุสังขาราธิษฐาน หมายถึงการทำเช่นไร ?**

 **ตอบ** คือ การปฏิบัติททางสายกลางไม่หย่อนไม่ตรึงเกินไป หรือมรรคมีองค์ ๘ **ฯ**

 ดอกบัว ๔ เหล่า ได้แก่

 ๑. อุคฆฏิตัญญู – บุคคลผู้มีปัญญาดี เปรียบเหมือนบัวที่พ้นน้ำ

 ๒. วิปจิตัญญู – บุคคลผู้มีปัญญาปานกลาง เปรียบเหมือนบัวที่เสมอน้ำ

 ๓. เนยยะ – บุคคลผู้มีปัญญาน้อย เปรียบเหมือนบัวใต้น้ำ

 ๔. ปทปรมะ – บุคคลผู้ด้อยปัญญา เปรียบเหมือนบัวที่อยู่ในเปือกตม **ฯ**

 การตั้งปณิธานที่จะแสดงธรรมและดำรงพระชนมายุเพื่อประกาศพระศาสนาให้แพร่หลาย **ฯ**

**๙. ธรรมที่พระมหาบุรุษได้บรรลุในยามทั้ง ๓ มีอะไรบ้าง ? ปฐมยาม มัชฌิมยาม และปัจฉิมยาม ทรงเปล่งอุทานว่าอย่างไร ?**

 **ตอบ** ๑.ปฐมยาม ๒.มัชฌิมยาม ๓.ปัจฉิมยาม **ฯ**

**ปฐมยาม** ทรงเปล่งอุทานว่า เมื่อใดธรรมทั้งหลายปรากฏแก่พราหมณ์ผู้มีความเพียรเพ่งอยู่ เมื่อนั้นความสงสัยของพราหมณ์นั้นย่อมสิ้นไป เพราะมารู้แจ้งธรรมว่าเกิดแต่เหตุ **ฯ**

**มัชฌิมยาม** ทรงเปล่งอุทานว่า เมื่อใดธรรมทั้งหลายปรากฏแก่พราหมณ์ผู้มีความเพียรเพ่งอยู่ เมื่อนั้นความสงสัยของพราหมณ์นั้นย่อมสิ้นไป เพราะมารู้แจ้งความสิ้นไปแห่งปัจจัยทั้งหลาย ว่าเป็นเหตุสิ้นแห่งผลทั้งหลาย **ฯ**

**ปัจฉิมยาม** ทรงเปล่งอุทานว่า เมื่อใดธรรมทั้งหลายปรากฏแก่พราหมณ์ผู้มีความเพียรเพ่งอยู่ พราหมณ์ย่อมกำจัดมารและเสนามารเสียได้ ดุจพระอาทิตย์อุทัยกำจัดความมืด ทำให้อากาศสว่างได้ ฉะนั้น **ฯ**

**๑๐. บุพนิมิต ๕ ประการ ที่บังเกิดแก่พระโพธิสัตว์ ได้แก่อะไรบ้าง ? อาสภิวาจา คือวาจาเช่นไร ? มีใจความใด ย่อว่าอย่างไร ?**

 **ตอบ** ๑. ดอกไม้ทิพย์ที่ประดับกายเหี่ยวแห้ง๒. ผ้าภูษาที่ทรงเศร้าหมอง

๓. เสโทไหลออกจากรักแร้ ๔.ร่างกายปรากฏชรา

๕. พระทัยกระสันเป็นทุกข์ **ฯ**

วาจาที่เปล่งอย่างองอาจ เป็นภาษิตของบุรุษพิเศษอาชาไนย **ฯ**

มีใจความโดยย่อคือ เราเป็นเลิศ เป็นผู้ใหญ่ เป็นผู้ประเสริฐแห่งโลก **ฯ**



**พระครูปลัดประภัสพันธ์ ปนาโท ออกปัญหา**

**ฝ่ายวิชาการ ตรวจแก้**